
	[image: ]
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



Р Е Ш Е Н И Е 
№  РС-12445-21-081

Днес, 20.10.2021 г., Комисията за противодействие на корупцията и за отнемане на незаконно придобитото имущество /КПКОНПИ/ в състав:
Председател: Сотир Цацаров
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-102 от 07.07.2021 година, по сигнал с вх.№ ЦУ01/12445/29.06.2021 г. на КПКОНПИ.
Сигналът е насочен срещу Алекси Кесяков, кмет на Община Ч.
[bookmark: _x7fz4tmau761]	  По същество, в сигнала се твърди, че Алекси Кесяков, в качеството му на кмет на община Ч., е разпоредил да не се събират задължения за наем на общински имот, ведно със законните лихви за забава, акомулирани по договор за наем от 21.03.2006 г. от ЕТ „**********************“, тъй като синът й Х. П. е личен приятел на кмета. Алекси Кесяков е изготвил докладна записка № ОбС-151/01.10.2020 г. относно отписване на несъбираеми вземания от наеми при Община Ч., поради изтекла погасителна давност за периода 2006-2016 г., като в същата са включени и отпадане на задълженията на близки до него лица. Посочената докладна записка е разгледана на проведено заседание на 28.10.2020 г. на Общински съвет Ч. и приета с Решение № 164/14.01.2021 г. на Общински съвет Ч. Твърди се, че вследствие на личния интерес на кмета на Община Ч. Алекси Кесяков, щетата за Община Ч. е в размер поне на 48 812,36 лв. Към сигнала не са приложени доказателства.
От Постоянна комисия по предотвратяване на конфликт на интереси при Общински съвет Ч. са изискани и с писмо вх. № ЦУ01/13561/14.07.2021 г. на КПКОНПИ са представени информация и следните доказателства: заверени копия на клетвена декларация и Удостоверение за избран кмет на Община Ч. № 1 от 28.10.2019 г. на ОИК Ч.; Протокол № 20 и Решение № 164 от заседание на 14.01.2021 г. на Общински съвет Ч., ведно с внесено предложение с вх. № ОбС-151/01.10.2020 г. на кмета на Община Ч. относно отписване на несъбираеми вземания от наем на Община Ч., поради изтекла погасителна давност за периода 2006-2016 г.
Служебно Комисията е извършила справки в Търговския регистър и регистър на ЮЛНЦ, НБД „Население“ и електронната страница на Община Ч.
От събраните в хода на административното производство доказателства Комисията за противодействие на корупцията и за отнемане на незаконно придобитото имущество  установи следното от фактическа страна:

Алекси Кесяков е избран за кмет на Община Ч. на изборите за общински съветници и кметове, проведени на 27.10.2019 г., видно от приложено Удостоверение № 1/28.10.2019 г. за избран кмет на Общинска избирателна комисия – Ч., за мандат 2019-2023 г., и е встъпил в длъжност, като е подписал клетвена декларация на 08 ноември 2019 година. 
От направена справка в регистър НБД „Население“, не се установява родство по права линия, по съребрена линия - до четвърта степен включително, и по сватовство – до втора степен включително, между Алекси Кесяков и лицата И. П., едноличен собственик на ЕТ „*****************“ с ЕИК *************, Б. П., едноличен собственик на капитала от 24.06.2014 г. на „**********“ ЕООД с ЕИК ************, д-р И. Г. с код по Булстат ************* и Х. Г. (син на И. П.).
От направената справка в Търговския регистър и регистър на ЮЛНЦ, се установи, че Кесяков е един от акционерите в „**********“ АД с ЕИК ***********, видно от посочените акционери в Книга на акционерите на акционерното дружество, а също е и член на Управителния съвет на Сдружение „***************************“ с ЕИК **************, като вписано обстоятелство на 06.01.2021 г. Не се установи участие на лицата – И. П., едноличен собственик на ЕТ „*******************“, Б. П., едноличен собственик на капитала на „**************“ ЕООД, И. Г. и Х.Г. в дружеството „*********“ АД и Сдружение „*********************“.    
С докладна записка вх. № ОбС-151/01.10.2020 г. Алекси Кесяков, в качеството си на кмет на Община Ч. внася в Общински съвет Ч. предложение относно отписване на несъбираеми вземания от наеми при Община Ч., поради изтекла погасителна давност за периода 2006-2016 г. В мотивите към предложението, се излага, че при извършване на анализ на разчетите/вземанията/ по сключени договори за наеми на общинско имущество с физически и юридически лица се е установило, че определен размер от вземанията са станали несъбираеми поради изтекла погасителна давност, като е посочено и основанието на чл. 111в от Закона за задълженията и договорите. Посочени са 3 бр. сключени договори с наемодател Община П. и допълнителни споразумения към тях: 
-Договор за наем от 21.01.2009 г. и 3/три/ броя Допълнителни споразумения  от 25.07.2013 г., от 01.02.2014 г. и от 12.01.2016 г.  с наемател д-р И. Г.;
-Договор за наем от 31.03.2006 г.  и 2 /два/ броя Допълнителни сопразумения от 27.05.2009 г. и 24.06.2011 г. с наемател ЕТ „*******************“ с ЕИК ************;
-Договор за наем от 31.05.2013 г. и 2 /два/ броя допълнителни споразумения от 29.05.2015 г. и от 01.02.2016 г. с наемател „************“ ЕООД с ЕИК ***********.
Към докладната записка са приложени: справка за периода 21.01.2009 г. – 21.08.2020 г. по досие № 21, кореспондент И. Г.; справка за периода 21.03.2006 г. – 21.08.2020 г., по досие № 16, кореспондент ЕТ „****************“; справка начисления за периода 31.05.2013 г. – 21.08.2020 г. по досие № 45, кореспондент „*************“ ЕООД. Вземанията посочени в предложението, в това число главница и лихва за забава са следните: 
 -Наемател И.Г. – главница в размер на 6460,94 лв. и лихва в размер на 4609,98 лв.;
 -Наемател ЕТ „****************“ – главница в размер на 28 084, 90 лв. и 20 727,46 лв.;
 -Наемател „**************“ ЕООД – главница в размер на 328,70 лв. и лихва 0,00 лв.
На проведено заседание на 14.01.2021 г., по т. 2 от Протокол № 20, Общински съвет Ч. е разгледал предложението с докладна записка вх. № ОбС-151 от 01.10.2020 г. на кмета на Община Ч. Кесяков и е приел Решение № 164/14.01.2021 г., с което е дал съгласието си за отписване от счетоводните регистри на Община Ч. на вземания от наеми на общински помещения и общински терени по сключените договори с наематели д-р И. Г., ЕТ „**************************“ и „***************“ ЕООД.  

При така установената фактическа обстановка, Комисията за противодействие на корупцията и за отнемане на незаконно придобитото имущество стигна до следните правни изводи:

Сигналът е подаден от идентифицирано лице, по смисъла на чл. 48, ал. 1, т. 1 от  ЗПКОНПИ и същият е подписан.
            За да е осъществен конфликт на интереси по смисъла на чл.52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие. 
		Алекси Кесяков, в качеството му на кмет на Община Ч. е лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ. 
Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на §1, т. 1 от ДР на ЗПУКИ /отм./, респ. § 1, т. 15 от ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност, респ. висша публична длъжност.
Съгласно чл. 44, ал. 1 от Закона за местното самоуправление и местната администрация (ЗМСМА), в правомощията на кмета на общината, като орган на изпълнителната власт в общината, е да ръководи цялата изпълнителна дейност на общината, както и да представлява общината пред физически и юридически лица. 
На основание чл. 21, ал. 1, т. 23 от ЗМСМА, съгласно който в правомощията на Общинския съвет е да решава и други въпроси от местно значение, Общински съвет Ч. е приел решение Решение № 164/14.01.2021 г., по Протокол № 20 от същата дата.
Съгласно чл. 111, буква „в“ от Закона за задълженията и договорите, с изтичане на тригодишна давност се погасяват вземанията за обезщетения и неустойки от неизпълнен договор. С погасяването на главното вземане се погасяват и произтичащите от него допълнителни вземания, макар давността за тях да не е изтекла, на основание чл. 119 от с.з.
Обстоятелството, че не е налице родство по права линия, по съребрена линия - до четвърта степен включително, и по сватовство – до втора степен включително, между Алекси Кесяков и И. П., собственик на ЕТ „********************“, Б. П., едноличен собственик на капитала от 24.06.2014 г. на „***************“ ЕООД, д-р И. Г. и Х. Г., обуславя липсата на  свързаност помежду им, по смисъла на § 1, т. 1 от ЗПУКИ /отм./, респ. § 1, т. 15, б. „а“ от ДР на ЗПКОНПИ. От извършена справка в Търговския регистър и регистър на ЮЛНЦ, не се установява свързаност между Кесяков и посочените лица и по смисъла на §1, т. 15, б. „б“ от ДР на ЗПКОНПИ на основание съвместно участие в капитала на търговски дружества.
В хода на административното производство се установи, че Алекси Кесяков, в качеството си на кмет на Община Ч. е упражнил правомощия по служба, като е внесъл в Общински съвет Ч. предложение с докладна записка вх. № ОбС-151/01.10.2020 г. относно отписване на несъбираеми вземания от наеми при Община Ч. по отношение на сключените договори с наемателите – И. П., едноличен собственик на ЕТ „****************“, Б. П., собственик на капитала от 24.06.2014 г. на „************“ ЕООД и д-р И. Г.. От събраните в производството доказателства се установява, че упражнените правомощия с внесеното предложение от страна на Алекси Кесяков, в качеството му на кмет на община Ч., не са в частен интерес – негов или на свързани с него лица, по смисъла на §1, т. 15 от ДР на ЗПКОНПИ. Липсата на частен интерес от упражнените правомощия по служба, като една от трите кумулативни предпоставки за да е налице конфликт на интереси, води до невъзможност за реализиране на фактическия състав на конфликта на интереси като административно нарушение по ЗПКОНПИ.
        	Водена от горното и на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество

Р Е Ш И:

НЕ УСТАНОВЯВА конфликт на интереси по отношение на Алекси Кесяков с ЕГН *************, в качеството му на кмет на Община Ч. и лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ, във връзка с внасяне на предложение с докладна записка вх. № ОбС-151/01.10.2020 г. в Общински съвет Ч., поради липса на частен интерес.   
	Препис от решението да се изпрати на С. О. прокуратура, с оглед преценка за реализиране на правомощията по чл. 76, ал. 2 от ЗПКОНПИ.
	Препис от решението да се изпрати на Алекси Кесяков - кмет на Община Ч., на основание чл. 75, т. 1 от ЗПКОНПИ.
	
	КОМИСИЯ:

	ПРЕДСЕДАТЕЛ:………………/П/……….…………./СОТИР ЦАЦАРОВ/

	ЗАМЕСТНИК - ПРЕДСЕДАТЕЛ:…/П/……………/АНТОН СЛАВЧЕВ/

	ЧЛЕН:………………/П/………………………/АНТОАНЕТА ЦОНКОВА/

	ЧЛЕН:……………/П/……...……………....…………../ПЛАМЕН ЙОЦОВ/

	ЧЛЕН:…………/П/………………………................../СИЛВИЯ КЪДРЕВА/

